চলতি অর্থবছর ৩৮ হাজার ৫০০ কোটি টাকার  বিশাল এডিপি হাতে নেয় সরকার। গত ২৬ ফেব্রুয়ারি মূল এডিপি কাটছাঁট করে ৩৫ হাজার ১৩০ কোটি টাকায় নামিয়ে এনেছে জাতীয় অর্থনৈতিক পরিষদ (এনইসি)। পরে এডিপিতে আরো ৭০০ কোটি টাকা থোক বরাদ্দ দিয়ে ৩৫ হাজার ৮৩০ কোটি টাকা করা হয়েছে। গত চার বছর জুলাই-মে সময়কালে এডিপিতে বরাদ্দকৃত অর্থের আনুপাতিক ব্যবহার বিশ্লেষণ করলে দেখা যায়, দেশীয় সম্পদের ব্যবহার বেশি হয়েছে। বৈদেশিক অর্থের ব্যবহার কমেছে। চলতি বছর জুলাই-মে সময়কালে এডিপিতে সরকারের নিজস্ব যোগানের অর্থের ব্যয়ের পরিমাণ ১৮ হাজার ৪৪২ কোটি টাকা বা এডিপির ৭৯ শতাংশ। গত বছর এর পরিমাণ  ছিল এডিপির ৭১ শতাংশ বা ১২ হাজার ৭৯১ কোটি টাকা। বিদেশি সহায়তা বা প্রকল্প সাহায্য ব্যবহার কমেছে। চলতি অর্থবছরের ১১ মাসে এডিপিতে বরাদ্দের মাত্র ৬২ শতাংশ বা সাত হাজার ৪০৬ কোটি টাকা খরচ করা সম্ভব হয়েছে। গত অর্থবছর একই সময়ে এর পরিমাণ ছিল এডিপিতে বরাদ্দের ৬৪ শতাংশ বা সাত হাজার ২৩১ কোটি টাকা।